ΚΑΝΟΝΙΣΜΟΣ (ΕΥΡΑΤΟΜ) αριθ. 2014/76 ΤΗΣ ΕΠΙΤΡΟΠΗΣ της 23ης Ιουλίου 1976 περί ενισχύσεως των σχεδίων που επιχειρούνται στο πλαίσιο προγραμμάτων ερεύνης ουρανίου στο έδαφος των Κρατών μελών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως το άρθρο 70 αυτής,

Εκτιμώντας:

ότι η σπουδαιότης του ουρανίου για τον εφοδιασμό της Κοινότητος σε ενέργεια και η εξάρτηση της Κοινότητος ως προς τις εισαγωγές ουρανίου καθιστά θεμελιώδη στόχο της κοινής ενεργειακής πολιτικής την εξασφάλιση των προϋποθέσεων που εγγυώνται μακροπρόθεσμο εφοδιασμό-

ότι η ανάπτυξη προγραμμάτων ερεύνης ουρανίου στο έδαφος των Κρατών μελών δύναται να βελτιώσει την ασφάλεια του εφοδιασμού και να αποτελέσει ένα μέσο για την πραγματοποίηση μιας τέτοιας πολιτικής-

ότι ανήκει κατά πρώτο λόγο στην αρμοδιότητα της μεταλλευτικής βιομηχανίας να χρηματοδοτεί δραστηριότητες του είδους αυτού- ότι παρά ταύτα η Κοινότης, εξ αιτίας του σημαντικού κινδύνου που είναι εγγενής στις δραστηριότητες αυτές, οφείλει να προβλέψει την δυνατότητα παροχής ενισχύσεως-

ότι τα σχέδια που αφορούν τα προγράμματα ερεύνης ουρανίου στο έδαφος των Κρατών μελών, τα οποία είναι πρωταρχικής σημασίας για τον εφοδιασμό της Κοινότητος σε ουράνιο, θα απήλαυον της ενισχύσεως αυτής- ότι η ενίσχυση αυτή πρέπει να είναι χρηματοδοτικού χαρακτήρος-

ότι εξ αιτίας της ανάγκης να περιορισθεί η ενίσχυση αυτή στο αναγκαίο μέτρο, η Επιτροπή πρέπει να είναι σε θέση να εξασφαλίζει όλα τα μέσα, για την αξιολόγηση, περίπτωση προς περίπτωση, των πλεονεκτημάτων που προσφέρουν τα σχέδια αυτά και της συμφωνίας τους προς τους στόχους της κοινής ενεργειακής πολιτικής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Επιτροπή δύναται, σύμφωνα με τους όρους που καθορίζονται κατωτέρω, να χορηγεί ενίσχυση για την πραγματοποίηση σχεδίων στο πλαίσιο των προγραμμάτων ερεύνης ουρανίου (παράρτημα Α) που αποσκοπούν στην εξεύρεση νέων πηγών ουρανίου στα εδάφη των Κρατών μελών, οι οποίες θα ηδύναντο να συντελέσουν, σε ευρεία κλίμακα, στον εφοδιασμό της Κοινότητος σε ουράνιο.

Άρθρο 2

Η ευθύνη για κάθε ένα από τα σχέδια που απολαύει ενισχύσεως, δύναται να ανήκει σε Κράτος μέλος, σε φυσικό ή νομικό πρόσωπο που έχει ιδρυθεί σε ένα Κράτος μέλος, σύμφωνα με την νομοθεσία του.

Αν εκ της ιδρύσεως νομικού προσώπου, εν όψει εκτελέσεως του σχεδίου, θα προέκυπτε πρόσθετο κόστος για τις συμμετέχουσες επιχειρήσεις, το σχέδιο δύναται να πραγματοποιηθεί με απλή σύμπραξη μεταξύ φυσικών και νομικών προσώπων. Στην περίπτωση αυτή, τα πρόσωπα αυτά είναι αλληλεγγύως και εις ολόκληρον υπεύθυνα για τις υποχρεώσεις που απορρέουν από την ενίσχυση την οποία χορηγεί η Κοινότης.

Άρθρο 3

Η ενίσχυση που χορηγείται σε ένα σχέδιο συνίσταται σε συμμετοχή της Επιτροπής στην χρηματοδότηση του σχεδίου αυτού στο πλαίσιο των πιστώσεων που προορίζονται για το σκοπό αυτό στο γενικό προϋπολογισμό των Κοινοτήτων.

Άρθρο 4

1. Κάθε σχέδιο που προέρχεται από Κράτος μέλος ή από οποιαδήποτε άλλη πηγή πρέπει να υποβάλλεται στην Επιτροπή προς έλεγχο.

2. Κάθε σχέδιο πρέπει να συνοδεύεται από μία έκθεση στην οποία εμφαίνονται:

α) το φυσικό ή νομικό πρόσωπο που είναι υπεύθυνο για το σχέδιο, η οικονομική του κατάσταση και οι τεχνικές του ικανότητες-

β) τα μέτρα ενισχύσεως που ελήφθησαν ή προβλέπονται από τα Κράτη μέλη για την εκπόνηση του σχεδίου-

γ) μία λεπτομερής περιγραφή του σχεδίου σύμφωνα με το παράρτημα Β και ειδικώτερα:

- η φύση και το μέγεθος των κινδύνων που συνδέονται με το σχέδιο,

- το κόστος του σχεδίου και οι τρόποι χρηματοδοτήσεως της πραγματοποιήσεώς του,

- κάθε άλλος παράγων που δικαιολογεί την φύση και την σπουδαιότητα της ενισχύσεως, την οποία η Κοινότης προτείνει να χορηγηθεί για το σχέδιο, ειδικώτερα αν το σχέδιο περιλαμβάνει τεχνολογικές καινοτομίες,

- το χρονοδιάγραμμα των εργασιών.

Άρθρο 5

Η Επιτροπή ορίζει το ποσό και τους όρους της ενισχύσεως που προβλέπεται στο άρθρο 3.

Άρθρο 6

Κάθε δικαιούμενος ενισχύσεως του είδους αυτού οφείλει να υποβάλλει περιοδικώς στην Επιτροπή εκθέσεις επί της προόδου των εργασιών και επί των δαπανών που προκύπτουν από την πραγματοποίηση του σχεδίου.

Η Επιτροπή πρέπει ανά πάσα στιγμή να είναι σε θέση να διενεργεί τεχνικό και οικονομικό έλεγχο επί της πραγματοποιήσεως του σχεδίου.

Άρθρο 7

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 23 Ιουλίου 1976.

Για την Επιτροπή

Henri SIMONET

Αντιπρόεδρος

ΠΑΡΑΡΤΗΜΑ Α

Παράδειγμα δραστηριοτήτων μεταλλευτικής ερεύνης (Άρθρο 1) Η μεταλλευτική έρευνα, όπως προβλέπεται στο άρθρο 70 της συνθήκης ΕΥΡΑΤΟΜ, πρέπει να μελετηθεί ως προς το επιλέξιμο των προτάσεων που καλύπτουν τους ακόλουθους τομείς:

1. Αναζήτηση ουρανίου σε περιφερειακή κλίμακα:

- προγράμματα από αέρος σε περιφερειακή κλίμακα,

- έρευνα εδάφους σε περιφερειακή κλίμακα.

2. Πρόγραμμα αξιολογήσεως του ουρανίου σε τοπική κλίμακα:

- λεπτομερής έρευνα από αέρος και εδάφους,

- γεώτρηση,

- διάνοιξη στοών.

3. Αξιολόγηση κοιτασμάτων ουρανίου:

- "λεπτομερείς" γεωτρήσεις,

- μελέτη δυνατότητος κατασκευής εγκαταστάσεων εξορύξεως και επεξεργασίας των μεταλλευμάτων.

ΠΑΡΑΡΤΗΜΑ Β

Περιγραφή του σχεδίου (Άρθρο 4) 1. Όνομα του σχεδίου και ενδιαφερόμενες οργανώσεις.

2. Χρηματοδοτική κατάσταση, τεχνική πραγματογνωμοσύνη και διαθεσιμότητα προσωπικού της εταιρίας που διευθύνει το πρόγραμμα.

3. Αντικείμενο και τύπος του προγράμματος [να διευκρινίζεται αν πρόκειται περί κοινοπραξίας (joint venture), αρχικής αναγνωρίσεως, κλπ.]

4. Γεωγραφικός εντοπισμός.

5. Γεωλογία της ζώνης (δηλαδή στρωματογραφία, πετρογραφία, τεκτονική, ανωμαλίες, ειδικώτερα ραδιομετρικές, μεταλλοποίηση).

6. Λεπτομερής περιγραφή των προηγηθεισών ερευνών με ειδική αναφορά σε ραδιομετρικές μελέτες.

7. Λεπτομερής περιγραφή των μεταλλευτικών δικαιωμάτων στην ζώνη, την οποία αφορά το σχέδιο.

8. Λεπτομερής περιγραφή άλλων δικαιωμάτων που παρουσιάζουν σημασία για το σχέδιο, δηλαδή πρόσβαση, ιδιοκτησία του εδάφους κλπ.

9. Επιπτώσεις στο περιβάλλον.

10. Προγράμματα προβλεπομένων εργασιών (συμπεριλαμβανομένου ειδικευμένου και ανειδίκευτου δυναμικού).

11. Ακριβής προσδιορισμός του κόστους λειτουργίας, συμπεριλαμβανομένου του κόστους των αγορασθέντων νέων υλικών.

12. Ποσοστό απαιτουμένης χρηματοδοτήσεως.

13. Δυνατότης χρηματοδοτήσεως του τμήματος του προγράμματος που δεν καλύπτεται από το σημείο 12.

14. Οικονομικό ενδιαφέρον του προγράμματος.

15. Θα διεξήγετο το πρόγραμμα αν δεν υπήρχε κοινοτική χρηματοδότηση;

16. Χρονοδιάγραμμα των εργασιών και χρηματοδοτικές δεσμεύσεις.